ศบค. ยังคงเข้มงวดค้นหาเชิงรุกในตลาดและชุมชนทั่วกรุงเทพฯ ส่วนการเปิดภาคเรียน 14 มิถุนายน พื้นที่สีแดงเลือดหมู 4 จังหวัด ยังต้องเรียนออนไลน์ หรือออนแอร์ เท่านั้น
พญ.อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยว่า ที่ประชุม ศปก.ศบค. รับทราบรายงานสถานการณ์ผู้ติดเชื้อเป็นคลัสเตอร์ โรงงานแปรรูปไก่ ที่ปทุมธานี พบผู้ป่วยรายใหม่เพิ่มอีก 262 ราย ชลบุรีที่ตลาดบ้านทุ่ง อำเภอศรีราชา เป็นคลัสเตอร์ใหม่ 28 ราย บริษัทให้บริการขนส่งและเช่ารถยนต์ พบผู้ติดเชื้อยืนยัน 8 ราย จังหวัดพระนครศรีอยุธยา บริษัทผลิตอุปกรณ์ทางการแพทย์ พบผู้ป่วยรายใหม่เพิ่ม 14 ราย โรงงานบะหมี่บ้านโป่ง จังหวัดราชบุรี พบผู้ติดเชื้อเพิ่มเติม 36 ราย จังหวัดยะลา พบผู้ติดเชื้อในชุมชน 36 ราย จังหวัดสุราษฎร์ธานี ตลาดสดหน้าวัดตาขุน พบผู้ป่วยยืนยัน 13 รายส่วนกรุงเทพฯรายงาน 70 คลัสเตอร์ แบ่งเป็นคลัสเตอร์สีแดง มีรายงานพบผู้ป่วยช่วง 14 วันที่ผ่านมา 60 คลัสเตอร์ ส่วนคลัสเตอร์สีเหลือง ไม่พบผู้ป่วยในช่วง 14 วัน แต่ยังพบในช่วง 28 วัน ได้แก่ ดอนเมือง, บางเขน, บางซื่อ, หลักสี่, ประเวศ, หนองจอก, บางคอแหลม, สาทร และบางแค ส่วนคลัสเตอร์สีเขียว ไม่พบรายงานผู้ติดเชื้อในช่วง 28 วัน 5 คลัสเตอร์ ได้แก่ ชุมชนวัดโสมนัส เขตป้อมปราบศัตรูพ่าย, ตลาดบุญเรือง เขตประเวศ, ชุมชนบ่อนไก่ เขตปทุมวัน, แคมป์ก่อสร้าง เขตวัฒนา และแคมป์ก่อสร้าง บริษัทแสงฟ้า เขตบางรักพญ.อภิสมัย กล่าวว่า กรมควบคุมโรค กระทรวงสาธารณสุข ได้นำข้อมูลจากการสอบสวนโรคผู้ติดเชื้อทั้งประเทศ สรุปเป็นพื้นที่เสี่ยงในชุมชนเพื่อนำไปสู่มาตรการการเฝ้าระวัง โดยพื้นที่เสี่ยง 11 แห่งที่พบติดเชื้อ ได้แก่ ตลาด สถานีขนส่ง ผับบาร์คาราโอเกะ /ชุมชนสถานที่ต่ออายุ หรือบัตรแรงงาน ที่มีชุมชนแรงงานต่างชาติรวมกลุ่มกัน มีโรงงาน ห้างสรรพสินค้า สถานดูแลผู้สูงอายุ โรงเรียน ศาสนสถาน บริษัทสำนักงาน ธนาคาร ซึ่งทุกเขตในกรุงเทพฯจะมีการเฝ้าระวังเชิงรุก สุ่มตรวจ 5 แห่ง 11 ประเภท โดยกำหนดขนาดการสุ่มตรวจอย่างน้อย 5 ตัวอย่าง ซึ่ง กทม. กำหนดขนาดการสุ่มตรวจอย่างน้อย 75 ตัวอย่าง เช่น ที่ตลาด และจะเฝ้าระวังอย่างต่อเนื่องสุ่มตรวจทุก 2 สัปดาห์ การปรับตามความสำคัญและบริบทของพื้นที่นอกจากนี้ กทม. รายงานแผนการตรวจตลาด 486 แห่ง ตั้งแต่วันที่ 24 พฤษภาคมถึง 9 มิถุนายน ลงพื้นที่ตรวจแล้ว 379 ตลาด พบ 289 แห่ง เกณฑ์มาตรฐาน อีก 19 แห่ง ไม่ผ่านเกณฑ์มาตรฐาน โดยข้อบกพร่องที่พบมากที่สุดคือ ไม่มีการเว้นระยะห่างระหว่างบุคคล การควบคุมทางเข้าออกไม่มีการวัดอุณหภูมิ จำนวนลูกค้าบางที่หนาแน่น ไม่สวมหน้ากากอนามัย ไม่มีจุดล้างมือเพียงพอ/รวมทั้งการระบายอากาศและการลงทะเบียนผู้ค้าและลูกจ้าง ส่วนการเตรียมความพร้อมเปิดภาคเรียน วันที่ 14 มิถุนายน 2564 ปลัดกระทรวงศึกษาธิการรายงานแยกพื้นที่จังหวัดเป็นสีคือ สีแดงเลือดหมู 4 จังหวัด /สีแดง 17 จังหวัด/ พื้นที่พื้นที่สีส้ม 56 จังหวัด โดยพื้นที่สีแดงเลือดหมู จะเปิดเรียนพร้อมกันกับทั้งประเทศ แต่ยังไม่อนุญาตให้ใช้สถานที่โรงเรียนทำการเรียนการสอน แต่ให้ใช้เป็นออนไลน์ หรือออนแอร์ทั้งหมด ซึ่งในส่วนของโรงเรียนในพื้นที่กรุงเทพฯ มีการทดลองระบบ ส่งคลิปวิดีโอให้กับผู้ปกครองผ่าน application line มีการส่งเอกสารหรือใบงานให้กับนักเรียน จากนั้นเมื่อนักเรียนทำการบ้านเสร็จแล้วผู้ปกครองจะอัดคลิป หรือ ดาวน์โหลดเอกสารส่งกลับไปยังโรงเรียน เพื่อที่จะทำการเรียนการสอนผ่านทางออนไลน์ อย่างไรก็ตาม ที่ประชุม ศปก.ศบค. ยังพูดถึงการฉีดวัคซีนให้กับครูและบุคลากร ทั้งแม่บ้าน รปภ. เพื่อให้โรงเรียนเป็นสถานที่ปลอดภัยสำหรับนักเรียน ส่วนครูที่จะต้องเดินทางข้ามพื้นที่ หรือเดินทางไปในพื้นที่เสี่ยง หากไม่แน่ใจให้กักตัว 14 วัน